Diari Oficial de la Generalitat Valenciana


Sumari del DOGV 3018, del 20-06-1997 (1997/8446)

ORDRE de 16 de juny de 1997 de la Conselleria d'Ocupació, Indústria i Comerç, per la qual es regulen les ajudes de Foment a l'Autoocupació de majors de 25 anys i es convoquen aquestes per a l'exercici 1997.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3018

Data del DOGV
:   20-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8446


Data del document
:   16-06-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 16 de juny de 1997 de la Conselleria d'Ocupació, Indústria i Comerç, per la qual es regulen les ajudes de Foment a l'Autoocupació de majors de 25 anys i es convoquen aquestes per a l'exercici 1997.  
Una de les fórmules que més gran acceptació té per a la generació d'ocupació, és la d'incentivar la conversió de desocupats en treballadors autònoms.  
Amb les mesures proposades, es pretén no solament la creació de llocs de treball directes a curt termini mitjançant l'autocontractació, sinó també establir l'embrió de petites i mitjanes empreses que a mitjà i llarg termini puguen generar al seu torn nous llocs de treball.  
D'altra banda, la incidència que la normativa comunitària té en l'ordenament jurídic dels estats membres, i més concretament la relativa als programes cofinançats pel Fons Social Europeu, fa necessari recollir adequadament conceptes com ara l'atur de llarga durada o la probabilitat de desembocar en l'esmentada situació, en la mesura que aquests són paràmetres que s'han de prendre en consideració per a l'accés a les ajudes que coadjuven a l'inici d'una activitat per compte d'altri.  
Per això i com a complement del Programa d'Autoocupació ja iniciat en l'Ordre de 7 de febrer de 1997, de la Conselleria de Treball i Afers Socials, destinat a joves menors de 25 anys, s'obri una segona fase adreçada a aturats de llarga durada majors de 25 anys.  
En virtut d'això, i fent ús de les facultats que m'atribueixen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,  
ORDENE  
Article 1. Objecte i àmbit  
1. L'objecte d'aquesta ordre és establir un programa de promoció de l'ocupació autònoma adreçat a finançar projectes que faciliten la constitució com a treballadors autònoms o pel seu compte a persones desocupades, aturats de llarga durada majors de 25 anys, d'acord amb les consignacions pressupostàries que a aquest efecte estableix la Llei de Pressupostos de la Generalitat Valenciana per a 1997.  
2. El règim d'ajudes serà d'aplicació de la manera que es determina en els següents articles.  
3. Als efectes d'aquesta disposició es considerarà com a persona desocupada de llarga durada major de 25 anys, aquella que no tinga ocupació remunerada i conste inscrita com a aturada en les oficines públiques d'ocupació, amb l'antiguitat requerida en l'article 3.  
4. S'entendrà com a treballador autònom o pel seu compte, aquell que realitza de forma habitual, personal i directa una activitat econòmica a títol lucratiu sense subjecció per això a un a contracte de treball i encara que utilitze el servei remunerat d'altres persones. No tindran aquesta consideració els qui, sent socis de societats mercantils de capital, a més de l'aportació d'aquest, figuren en els seus òrgans d'administració com a càrrecs amb facultats executives.   
Article 2. Naturalesa i quantia de les ajudes  
Les ajudes que s'estableixen en aquesta ordre es materialitzaran mitjançant:  
a) Subvencions a fons perdut de 500.000 pessetes que contribuïsquen a garantir uns ingressos mínims a l'inici de l'activitat. Per a l'obtenció d'aquesta ajuda s'haurà de tenir reconegut el dret a la subvenció financera del punt següent.  
b) Subvencions per a operacions de crèdit formalitzades amb entitats financeres que tinguen subscrit un conveni de col·laboració amb la Generalitat Valenciana o, si s'escau, amb el Ministeri de Treball i Afers Socials, i que reunisquen les condicions i característiques indicades en l'esmentat conveni.  
La quantia de l'ajuda equivaldrà a tres punts de reducció en els interessos de préstecs destinats a finançar inversions necessàries per a la constitució en treballador pel seu compte. Es calcularan com si els interessos de cada any es produïren d'una sola vegada en el moment de la concessió del préstec.  
L'import dels préstecs objecte de la subvenció estarà comprés entre 500.000 i 4.000.000 de pessetes. Quan el préstec siga superior a 2.000.000 de pessetes, el peticionari haurà d'adjuntar el pla d'inversions en actius fixos; en aquest cas el valor d'aquests determinarà l'import màxim del préstec. En els préstecs l'import dels quals no supere els 2.000.000 de pessetes, l'amortització serà com a màxim de cinc anys, i en els préstecs superiors a aquest import el termini d'amortització podrà ser de fins vuit anys, tot això sense perjudici que puguen concertar-se operacions de major durada i quantia; en aquest cas el tram que soprepasse l'anteriorment indicat no serà objecte de subvenció.  
Els fluxos de subvenció s'actualitzaran al moment origen de l'operació a un tipus del 7%.  
Els préstecs no podran ser cancel·lats durant el seu primer any. Si es fa així, el prestatari estarà obligat a reintegrar a la Generalitat Valenciana l'ajuda percebuda. Si l'amortització anticipada es produeix una vegada transcorregut l'esmentat període, el reintegrament es farà de la part de subvenció no meritada.  
No podran obtenir les ajudes establides en aquest apartat els qui n'hagueren gaudit en algun dels tres exercicis immediatament anteriors.  
c) Ajudes per a assistència tècnica. Les ajudes per a assistència tècnica tindran com a finalitat la subvenció d'aquells estudis de viabilitat i/o assessorament que faciliten l'autoocupació. Per a accedir a aquesta ajuda caldrà acreditar la necessitat objectiva de realitzar l'estudi previ a l'inici de l'activitat. No tindran aquesta consideració aquelles prestacions de serveis que tinguen com a finalitat la tramitació d'autoritzacions d'índole administrativa.  
La subvenció concedida no superarà el 60% del cost de l'estudi presentat.  
L'assistència tècnica la prestaran empreses o professionals que estiguen legalment habilitats.  
Article 3. Beneficiaris de les ajudes  
Podran ser beneficiaris de les ajudes, els desocupats que complisquen els següents requisits:  
1. Ser major de 25 anys en el moment de la sol·licitud.  
2. Estar inscrit en l'oficina pública d'ocupació amb una antiguitat acumulada de com a mínim 360 dies, en el supòsit de desocupats amb edat compresa entre els 25 i els 40 anys, tret d'aquells la situació de desocupació dels quals s'haja originat per l'extinció del contracte de treball per algunes de les causes previstes en els articles 51 i 52 apartats b i c de l'Estatut dels Treballadors; en aquest cas es necessitaran, almenys, 180 dies de permanència.  
3. En el supòsit de desocupats majors de 40 anys, el període exigit serà de, com a mínim, 180 dies.  
4. Haver iniciat l'activitat a partir de l'1 de gener de 1997. Es considerarà a aquest efecte com a data d'inici la que conste en el document d'alta en l'impost d'activitats econòmiques, tret que l'interessat hi acredite fefaentment una data posterior.  
No podran beneficiar-se de les ajudes previstes en aquesta ordre aquells desocupats que s'incorporen com a partícips a una comunitat de béns ja constituïda i en actiu, quan l'esmentada incorporació no comporte la realització d'inversions.  
Tampoc podran accedir a aquestes ajudes els qui no desenvolupen una activitat econòmica amb caràcter continuat, i quedaran excloses en conseqüència totes aquelles que, en essència, siguen de temporada.  
Article 4. Presentació de sol·licituds i termini  
1. Les sol·licituds per a l'obtenció de les ajudes que regula aquesta ordre, hauran d'adreçar-se a la Direcció General d'Ocupació i Economia Social i es presentaran en l'imprès normalitzat, en les corresponents àrees territorials de Treball o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan la documentació aportada siga incompleta o incorrecta, es demanarà a l'interessat que en un termini de deu dies repare la falta o presente la documentació pertinent, i s'indicarà en el mateix acte que si no ho fa, es considerarà que desisteix de la seua petició i s'hi arxivarà sense més tràmit.  
2. Les sol·licituds hauran d'anar acompanyades dels documents que a continuació s'indiquen en triple exemplar:  
a) Documentació acreditativa i identificativa del sol·licitant i, si s'escau, del representant legal.   
b) NIF/CIF del sol·licitant.  
c) Justificació d'estar al corrent de les obligacions fiscals i davant la Seguretat Social, en els termes previstos en l'Ordre de 30 de maig de 1996, de la Conselleria d'Economia i Hisenda.  
d) Dades de domiciliació bancària, segons model (fitxa de manteniment de tercers).  
e) Memòria de l'activitat que es realitze.  
f) Si s'escau, projecte d'inversions i pressupostos d'aquestes; s'adjuntaran els documents acreditatius dels actes previs a aquelles.  
g) Certificat d'aprovació del préstec expedit per l'entitat creditícia corresponent, d'acord amb les condicions fixades en el conveni en vigor.  
h) Targeta de demanda d'ocupació actualitzada o certificat de l'INEM que acredite l'antiguitat exigida en cada cas. Així mateix els sol·licitants que tinguen entre 25 i 40 anys hauran d'aportar a més, si s'escau, la documentació acreditativa de la causa d'extinció del contracte de treball indicada en l'article 3.2.  
i) En el cas d'inici de l'activitat amb caràcter previ a la sol·licitud de les ajudes, s'haurà d'aportar la declaració d'alta en l'impost d'activitats econòmiques i la resolució de la Direcció Provincial de la Tresoreria General de la Seguretat Social relativa a la inclusió en el Règim Especial corresponent de la Seguretat Social o, si s'escau, un certificat expedit per l'òrgan competent del col·legi professional que corresponga relatiu a la incorporació a la mutualitat que tinga establida l'esmentat col·legi.  
j) En el supòsit de sol·licitants que s'integren com a partícips en comunitats de béns ja creades, s'haurà d'aportar la documentació acreditativa de la constitució d'aquestes juntament amb la justificació de les inversions realitzades.  
k) Informe emés per la Seguretat Social sobre la vida laboral del sol·licitant.  
l) Declaració d'altres ajudes públiques sol·licitades o concedides per a la mateixa finalitat.  
3. El termini de presentació de sol·licituds finalitzarà el dia 30 d'agost de 1997.  
Article 5. Resolució de concessió de les ajudes  
Quan s'hagen rebut les sol·licituds, l'àrea territorial de Treball corresponent instruirà els expedients, i podrà demanar als sol·licitants l'aportació addicional d'altres documents o dades complementàries que considere necessaris per a resoldre la sol·licitud presentada.  
La resolució de les ajudes regulades en aquesta ordre s'atribueixen, per delegació del conseller d'Ocupació, Indústria i Comerç, al director general d'Ocupació i Economia Social. La resolució en determinarà expressament la quantia i incorporarà, si s'escau, les condicions, obligacions i determinacions accessòries a què s'ha d'ajustar el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les resolucions que concedisquen subvencions financeres es notificaran a l'entitat creditícia que haja facilitat el préstec al beneficiari.  
El termini màxim per a resoldre les sol·licituds que es formulen s'estableix en un mes des de la sol·licitud. Transcorregut el termini sense que hi haja recaigut resolució, s'entendrà desestimada la sol·licitud de concessió de l'ajuda, en els termes previstos en els articles 43 i 44 de la Llei 30/1992, de 26 de novembre.  
Les ajudes s'atorgaran per ordre d'entrada de la sol·licitud en el registre de la corresponent àrea territorial mentre hi haja consignació pressupostària per a això.  
Article 6. Resolució d'incidències  
L'òrgan competent per a la concessió de les ajudes previstes en aquesta ordre, resoldrà les incidències que es produïsquen amb posterioritat a l'esmentada concessió.  
El beneficiari haurà de comunicar en qualsevol moment de la vigència de l'expedient, d'altres ajudes públiques que haguera obtingut o sol·licitat amb la mateixa finalitat, amb posterioritat a la data de presentació de la sol·licitud.   
Article 7. Control de les accions  
Correspondrà a la Direcció General d'Ocupació i Economia Social a través de les corresponents àrees territorials de Treball, portar a terme la funció de control de les subvencions concedides, i també l'avaluació dels diferents programes en el seu conjunt, i el seguiment d'aquests en el seu àmbit.  
Per a la realització d'aquestes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers i la col·laboració en el marc que corresponga, de la Inspecció de Treball i Seguretat Social.  
El beneficiari estarà obligat a sotmetre's a les actuacions de control financer de la Intervenció General, i, si s'escau dels òrgans competents del Fons Social Europeu, pel que fa a les subvencions o ajudes concedides.  
Article 8. Liquidació de les ajudes  
1. La liquidació de les ajudes s'efectuarà una vegada que el beneficiari acredite l'inici de l'activitat laboral mitjançant la presentació de la documentació següent:  
a) Alta en l'impost d'activitats econòmiques.  
b) Documentació acreditativa de la inclusió en el Règim Especial corresponent de la Seguretat Social o, si s'escau, certificat expedit per l'òrgan competent del col·legi professional que corresponga, relatiu a la incorporació a la mutualitat que tinga establida l'esmentat col·legi.  
La presentació de justificacions s'haurà de produir en el termini que s'indique en la resolució de concessió i en tot cas i com a data límit el 31 d'octubre de 1997.  
2. Amb caràcter general no serà subvencionable l'impost del valor afegit satisfet per l'adquisició de béns i serveis i, en general, qualsevol impost pagat pel beneficiari.  
3. Les subvencions concedides en concepte de reducció d'interessos, s'endossaran d'una sola vegada a l'entitat creditícia pertinent, que efectuarà l'amortització del principal en la quantia d'aquelles.  
4. En les subvencions atorgades per assistència tècnica haurà d'aportar-se, a més, la factura pels serveis prestats i també l'estudi objecte de subvenció.  
Article 9. Obligacions del beneficiari  
Els beneficiaris de les ajudes tindran l'obligació de mantenir l'activitat pel seu compte durant un temps mínim de tres anys. En cas contrari, estaran obligats a reintegrar les subvencions percebudes.  
L'incompliment per part del beneficiari de tots o d'alguns dels termes, els modes, les condicions o els compromisos derivats de la Llei d'Hisenda Pública de la Generalitat Valenciana, d'aquesta ordre de convocatòria d'ajudes o de la mateixa resolució de concessió, originarà la incoació per part de l'òrgan competent per a la concessió de les ajudes, del corresponent expedient, que podrà finalitzar, si s'escau, amb la minoració o amb la revocació total o parcial de la subvenció i amb l'exigència, si s'escau, de reintegrar les quantitats indegudament percebudes i els interessos de demora. En la tramitació del procediment es garantirà en tot cas, el dret de l'interessat a l'audiència.  
En el supòsit d'ajudes cofinançades pel Fons Social Europeu, els beneficiaris estaran obligats al compliment de les disposicions sobre informació i publicitat previstes en la normativa comunitària.  
DISPOSICIONS ADDICIONALS  
Primera  
Per a l'exercici 1997 i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec de la línia 401 del programa pressupostari 322.10. La dotació màxima serà de 064.356.415 pessetes de les quals 92.903.187 pessetes procedeixen de l'INEM, 556.862.535 pessetes provenen del Ministeri de Treball i Afers Socials, 572.512.290 pessetes procedeixen del Fons Social Europeu i 97.816.535 pessetes constitueixen fons propis de la Generalitat Valenciana cofinançats pel Fons Social Europeu.  
Segona  
En el supòsit que els documents exigits que s'han d'adjuntar a la sol·licitud de concessió d'ajudes ja els tinguera qualsevol dels òrgans de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si s'escau, s'emeteren, i sempre que no hagen transcorregut més de cinc anys des de l'acabament del procediment al qual corresponguen.  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.  
DISPOSICIONS FINALS  
Primera  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desplegament i l'aplicació del que disposa aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 16 de juny de 1997  
El conseller d'Ocupació, Indústria i Comerç,  
DIEGO SUCH PÉREZ